Flow-festivaaleilla sattui ikävä välikohtaus lauantaina.

Iltalehti vieraili alueella ennen festareita.

Sunnuntaina Helsingissä päättynyt Flow Festival joutui maanantaina myrskyn silmään, kun festivaaleilla esiintynyt Marie Davidson nosti Facebook-julkaisussaan esille tapahtumassa sattuneen järkyttävän tapauksen.

Julkaisussaan Davidson kertoo lauantaina sattuneesta välikohtauksesta, jonka keskelle itsekin joutui. Tapaus alkoi, kun turvamiehet olivat kehottaneet festivaaleilla niin ikään esiintynyttä Inga Maueria poistumaan alueelta. Mauer ei ollut totellut järjestyksenvalvojia samantien, joten venäläisartisti poistettiin väkivalloin.

Davidson kertoo järjestyksenvalvojien raahanneen ystävänsä pois anniskelualueelta ja pitäneen tätä maassa, kun Davidson saapui paikalle. Davidson yritti rauhoitella järkyttynyttä ystäväänsä, mutta järjestyksenvalvojat käskivät muusikkoa pysymään kaukana. Kun muusikko ei totellut, myös Davidson heitettiin ulos festivaalia alueelta.

Davidson kertoo, että yritti selittää, ettei ilman internetiä pystyisi saamaan taksia siihen aikaan, eikä tuntenut vieraassa maassa ketään. Tähän järjestyksenvalvojat olivat muusikon mukaan kehottaneet häntä yksinkertaisesti " keksimään jotain " .

Kahakan keskellä ollut Mauer vietiin lopulta poliisien toimesta yöksi putkaan.

Flow Festival tyrmäsi järjestyksenvalvojien toiminnan jyrkästi edustajansa Toni Rantasen julkaiseman Facebook-päivityksen kautta.

- Olen edelleen sanaton ja murtunut sunnuntaiaamuna Flow’n festivaalialueella tapahtuneesta episodista. Inga Mauer ja Marie Davidson ovat artisteja ja ihania ystäviä, jotka buukkasin festivaalille esiintymään. Järjestyksenvalvojat pahoinpitelivät 50-kiloista Inga Maueria usean miehen voimin, koska hän ei suostunut poistumaan alueelta useasta pyynnöstä huolimatta, hän koitti siis syödä ruokansa Backyardilla loppuun klo 1:45. Paikalla olleet ystävät ja henkilökunta olivat sen verran peloissaan ja avuttomia, etteivät jossain vaiheessa enää uskaltaneet mennä väliin monesta yrityksestä huolimatta.

Rantasen mukaan Flow ' n henkilökunta oli voimaton tapahtuneen edessä, sillä ulkopuoliset eristettiin tilanteen ulkopuolelle järjestyksenvalvojien ja poliisin toimesta.

Rantanen lisää, että asiasta on olemassa videotodisteita, valokuvia, sekä silminnäkijöitä ja organisaatio aikoo viedä asian niin pitkälle kuin mahdollista.

- Olen pahoillani itseni ja festivaalin puolesta että tällaista on päässyt tapahtumaan Suomessa vuonna 2017, Rantanen kirjoittaa.

Järkyttävästä tapauksesta uutisoi ensimmäisenä Seiska.